Stenbocki maja, 8. september 2014 – Peaminister Taavi Rõivase kutsel täna Stenbocki majja kogunenud välis-, kaitse-, sise- ja rahandusminister said julgeolekuasutustelt ülevaate Eesti-Vene piiril toimunud juhtumist, kus piiriülese kuritegevuse kohta teavet kogunud kaitsepolitseiametnik Eston Kohver võeti jõuga kinni ning viidi Venemaale.

Kaitsepolitseiameti peadirektor Arnold Sinisalu ja Politsei- ja Piirivalveameti peadirektor Elmar Vaher andsid juhtunust ülevaate ning valitsuse liikmed said materjalide põhjal kinnituse, et kaitsepolitseiametnik Eston Kohver võeti kinni Eesti territooriumil ning viidi Venemaale.

Ministrid veendusid, et piiriesindajate poolt sündmuskoha ülevaatluse järel vormistatud aktides olid mõlemad osapooled kinnitanud oma allkirjaga, et piiril toimus inimeste liikumine suunaga Venemaalt Eestisse ja tagasi Venemaale.

Samuti näidati ministritele sündmuskoha vaatluse videosalvestust ning muid kriminaalasja materjale, mis kinnitavad samuti, et politseiniku jõuga kinni võtmine sai alguse Eesti territooriumilt, vahetult piiri läheduses.

Peaminister Taavi Rõivase sõnul teeb riik kõik, mis võimalik, et politseiametnik vabastada ja koju tuua.